CELEX: C2007/211/77
Language: lv
Date: 2007-09-08 00:00:00
Title: Lieta T-236/07: Prasība, kas celta 2007. gada 4. jūlijā — Vācijas Federatīvā Republika/Komisija

8.9.2007   
            
            
               LV
            
            
               Eiropas Savienības Oficiālais Vēstnesis
            
            
               C 211/41
            
         Prasība, kas celta 2007. gada 4. jūlijā — Vācijas Federatīvā Republika/Komisija
   (Lieta T-236/07)
   (2007/C 211/77)
   Tiesvedības valoda — vācu
   Lietas dalībnieki
   
      Prasītāja: Vācijas Federatīvā Republika (pārstāvji — M. Lumma un J. Müller)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2007. gada 27. aprīļa Lēmumu K(2007) 1901 par dalībvalstu maksājumu aģentūru grāmatojumu noskaidrošanu attiecībā uz izdevumiem, ko finansējusi Eiropas Lauksaimniecības virzības un garantiju fonda (ELVGF) Garantiju nodaļa 2006. finanšu gadā tiktāl, ciktāl ar to prasītājai jāsedz neatgūtie līdzekļi 1 750 616,27 EUR apmērā;
            
         
               —
            
            
               piespriest atbildētājai atlīdzināt tiesāšanās izdevumus.
            
         Pamati un galvenie argumenti
   Prasītāja apstrīd Komisijas 2007. gada 27. aprīļa lēmumu K(2007)1901 galīgā redakcijā, par dalībvalstu maksājumu aģentūru grāmatojumu noskaidrošanu attiecībā uz izdevumiem, ko finansējusi Eiropas Lauksaimniecības virzības un garantiju fonda (ELVGF) Garantiju nodaļa 2006. finanšu gadā, un lūdz to atcelt tiktāl, ciktāl ar to prasītājai noteikts kompensēt 50 % apmērā noteiktu neatgūstamo līdzekļu summu.
   Prasības pamatošanai prasītāja, pirmkārt, norāda, ka atbildētāja nepamatoti ir piemērojusi vispārīgos noteikumus par finansiālā sloga sadali līdzīgās daļās atbilstoši Regulas (EK) Nr. 1290/2005 (1) 32. panta 5. punktam. Pēc prasītājas domām šī tiesību norma nav piemērojama, ja ir runa par gadījumiem, kas ir paziņoti saskaņā ar Regulas (EK) Nr. 595/91 (2) 5. panta 2. punktu.
   Otrkārt prasītāja norāda, ka atbildētāja dažos strīdus gadījumos ir pārkāpusi labas pārvaldības principus, jo nav ievērojusi saistības, ko tā vienpusēji uzņēmusies ar 1995. gada 4. maija paziņojumu pie protokola.
   
      (1)  Padomes 2005. gada 21. jūnija Regula (EK) Nr. 1290/2005 par kopējās lauksaimniecības politikas finansēšanu (OV L 209, 1. lpp.).
   
      (2)  Padomes 1991. gada 4. marta Regula (EEK) Nr. 595/91 par pārkāpumiem un par tādu summu atgūšanu, kas nepareizi izmaksātas saistībā ar kopējās lauksaimniecības politikas finansēšanu un informācijas sistēmas organizēšanu šajā jomā, kā arī par Regulas (EEK) Nr. 283/72 atcelšanu (OV L 67, 11. lpp.).